Senekal: Een van beskuldigdes se DNS nié in bakkieBrendin Horner (21) is wreed op ‘n plaas vermoor. (Foto: Twitter) Die borgtogaansoek van Sekwetje Mahlamba (32) en Sekola Matlaletsa (44) het Dinsdag in die landdroshof op Senekal met slotbetoë voortgegaan. Mahlamba en Matlaletsa word beskuldig van die moord op Brendin Horner, ŉ plaasbestuurder van Paul Roux in die Vrystaat wat vroeër vandeesmaand wreed vermoor is. Die hof het vandag gehoor een van die bloedmonsters wat in Horner se bakkie gevind is, kon nie met een van die beskuldigdes verbind word nie. Nog een van die bloedmonsters was foutief en ŉ bevinding kon nie daaroor gemaak word nie, terwyl ŉ derde bloedmonster as dié van die jong Horner bevestig is. Volgens Matlaletsa se regsverteenwoordiger is daar heelwat teenstrydighede in die staat se saak teen hom. Hy voer aan hy was heelnag tuis op die betrokke aand, hoewel sy vriendin in ŉ verklaring aan die polisie gesê het hy was nie in die bed nie en het eers omstreeks 04:00 op die oggend van 2 Oktober teruggekeer huis toe. Die hof het vandag ook gehoor twee onafhanklike mense het die twee beskuldigdes ná die moordnag saam by ŉ plaaslike taverne gesien sit. Hulle voer aan hulle het gehoor hoe die twee spog oor die aanranding van ŉ wit boer. Die saak duur voort.